इन पंद्रह वर्षों में विपक्ष में रही कांग्रेस न तो खुद को दमदार विरोधी साबित कर पाई और न ही बूथ लेबल तक निष्ठावान कार्यकर्ताओं की फ़ौज तैयार कर पाई। दिग्विजय सिंह का सक्रिय राजनीति से दस साल संन्यास का ख़ामियाज़ा कांग्रेस को ही भुगतना पड़ा है। आज की स्थिति में कमलनाथ और ज्योतिरादित्य हवाई नेता की छवि से पीछा नहीं छुड़ा पाए हैं जबकि समन्वय समिति प्रभारी के रूप में दिग्विजय सिंह ने फिर सिद्ध कर दिया है कि वे पहले भी और आज भी इन सबके मुक़ाबले ज़मीनी नेता हैं। पूर्व प्रदेश अध्यक्ष अरुण यादव के पिता-सहकारिता राजनीति के धुरंधर-पूर्व डिप्टी सीएम सुभाष यादव को श्रद्धांजलि अर्पित करने दिग्विजय सिंह बारिश के बावजूद सड़क मार्ग से बोरांवा पहुँच गए और नाथ-सिंधिया मौसम ख़राब होने के कारण हेलीकॉप्टर से नहीं जा सके।ठान लेते तो कार से भी जा सकते थे। बात छोटी सी है लेकिन कार्यकर्ता भी अब स्मार्ट सोच वाले हो गए हैं।